**Juri Kalitvintsev** (ukr. Юрій Миколайович Калитвинцев, ven. Ю́рий Никола́евич Калитвинцев, s. 5. toukokuuta 1968) on venäläissyntyinen ukrainalainen jalkapallovalmentaja ja entinen keskikenttäpelaaja.

Ura pelaajana
-------------

Kalitvintsev aloitti uransa SK Rototr Volgogradissa 1985 ja pelasi uransa alkuvuosina myös FK SKA Rostov-na-Donussa. Kalitvintsev voitti Rotorin kanssa viimeiseksi jääneen Neuvostoliiton ykkösdivisioonan kaudella 1991. Neuvostoliiton romahdettua Kalitvintsev jatkoi uraansa FK Dynamo Moskovassa ja FK Lokomotiv Nižni Novgorodissa, kunnes siirtyi 1994 pelaamaan Ukrainaan FK Dynamo Kiovaan. Kalitvintsev muodosti 1990-luvun lopulla Dynamon keskikentän rungon yhdessä Serhi Rebrovin ja Andri Ševtšenkon kanssa. Vuonna 1995 Kalitvintsev valittiin Ukrainan vuoden jalkapalloilijaksi. Dynamossa hän juhli Ukrainan-mestaruutta neljästi, kunnes siirtyi 1998 turkkilaiseen Trabzonsporiin. Kalintvintsev viihtyi Turkissa vain yhden kauden ja palasi takaisin Ukrainaan. Hän lopetti uransa TsSKA Kiovassa vuonna 2000.

Maajoukkuetasolla Kalintvintsev edusti Ukrainaa 22 maaottelussa 1995–1999. Hän toimi myös maajoukkueen kapteenina.

### Meriitit pelaajana

* Ukrainan mestaruus (4): 1995, 1996, 1997, 1998
* Ukrainan cup (2): 1996, 1998

Ura valmentajana
----------------

Pelaajauransa jälkeen Kalintvintsev siirtyi valmentamaan FK Zakarpattia Užhorodia, mutta pesti oli vähemmän menestyksekäs, sillä seura putosi Ukrainan liigasta kaudella 2001–2002. Kauden jälkeen hän siirtyi Ukrainan jalkapalloliiton palvelukseen ja toimi maan alle 19- ja 17-vuotiaiden maajoukkueiden päävalmentajana. Hänen johdollaan Ukraina voitti alle 19-vuotiaiden Euroopan-mestaruuden vuonna 2009.

Vuonna 2006 Kalintvintsev siirtyi FK Dynamo-2 Kiovan valmentajaksi. Hänen johdollaan FK Dynamo Kiovan kakkosjoukkue sijoittui Ukrainan kakkosdivisioonassa parhaimmillaan viidenneksi kaudella 2007–2008. Helmikuussa 2010 Kalintvintsevistä tuli Ukrainan maajoukkueen apulaisvalmentaja.  Päävalmentaja Myron Markevytšin erottua elokuussa 2010, nousi Kalintvintsev väliaikaiseksi päävalmentajaksi.  Kalitvintsevin alaisuudessa Ukrainan esitykset eivät olleet mairittelevia ja lopulta liitto korvasi hänet huhtikuussa 2011 Oleh Bloh’inilla. 

Tammikuussa 2013 Kalitvintsev palasi valmennustehtäviin Venäjän liigassa pelaavan FK Volga Nižni Novgorodin päävalmentajana.  Heikkojen esitysten myötä putoamiskamppailuun vajonnut Volga ja Kalitvintsev purkivat sopimuksensa maaliskuun lopussa 2014. 

Kesäkuussa 2016 Kalitvintsevistä tuli Venäjän 1. divisioonaan pudonneen FK Dynamo Moskovan päävalmentaja. Kalitvintsevin johdolla Dynamo voitti kaudella 2016/17 divisioonan mestaruuden ja palasi yhden kauden tauon jälkeen pääsarjatasolle. Liigakausi lähti liikkeelle kuitenkin alavireisesti ja liigan häntäpäähän juuttunut Dynamo erotti Kalitvintsevin lokakuun alussa 2017.

### Meriitit valmentajana

* Venäjän 1. divisioona: 2017
* U19 Euroopan mestaruus: 2009

Lähteet
-------

1. ↑  Markevych, Surkis sign contract of national football team's chief coach
2. ↑  Markevich leaves Ukraine helm (Arkistoitu – Internet Archive)
3. ↑  Blokhin replaces Kalitvintsev as Ukraine coach
4. ↑  Юрий Калитвинцев - главный тренер «Волги»
5. ↑  Volga Nizhny Novgorod sack coach Kalitvintsev
6. ↑  Kalitvintsev became the head coach of the Moscow «Dynamo» (Arkistoitu – Internet Archive)
7. ↑  Хохлов сменил Калитвинцева


|  |  |  |
| --- | --- | --- |
| Edeltäjä:**Viktor Leonenko** | **Ukrainan vuoden pelaaja**1995 | Seuraaja:**Serhi Rebrov** |

|  |  |  |
| --- | --- | --- |
| Edeltäjä:**Myron Markevytš** | **Ukrainan maajoukkueen päävalmentaja**8/2010–4/2011 | Seuraaja:**Oleh Bloh’in** |

|  |  |  |
| --- | --- | --- |
| Edeltäjä:**Gadži Gadžijev** | **FK Volga Nižni Novgorod päävalmentaja**1/2013–3/2014 | Seuraaja:**Andrei Talalajev** |

|  |  |  |
| --- | --- | --- |
| Edeltäjä:**Andrei Kobelev** | **FK Dynamo Moskovan päävalmentaja**2016–10/2017 | Seuraaja:**Dimitri Hohlov** |